
Projektmenedzsment pénzügyi vonatkozásai a GE Hungary Kft. Kisvárdai Fényforrásgyárában egy beruházási projekt bemutatásán keresztül

Korunkban a vállalatoknak nem elég kiváló minőségű termékeket gyártaniuk, hiszen versenyképességük fenntartása miatt minél rugalmasabban kell alkalmazkodniuk a változó környezeti feltételekhez. A folyamatos fejlődés alappillére a kisebb-nagyobb projektek megvalósításában rejlik, amelyeket a szervezeteknek a hosszú távú fennmaradás érdekében kell véghez vinniük.
Véleményem szerint nagyon érdekes annak a feltárása, hogyan zajlik le egy cégen belül egy beruházási folyamat. Mivel napjainkra előtérbe került a projektmegvalósítás irányításával foglalkozó tudomány, a projektmenedzsment, érdeklődésem is arra késztetett, hogy dolgozatomban ez a téma kerüljön feldolgozásra.
Az elméleti áttekintést követően ismertettem a General Electric Hungary Kft. Kisvárdai Fényforrásgyárában megvalósuló projektmenedzsmentet egy beruházási projekt nyomon követésével. A program keretén belül egy automata szívócső újrahasznosító berendezést vásárolt meg a vállalat, melynek célja a munkaművelet gyorsítása mellett a költségcsökkentés volt. Miután behatároltam a projekt fontosabb jellemzőit, hangsúlyt a következő kérdések megválaszolására fektettem: hogyan zajlott le a választott beruházás, illetve milyen számítások szükségesek a vezetők számára a kulcsfontosságú döntések meghozatala érdekében. A gyár a hagyományos dinamikus gazdaságossági mutatók közül a viszonylag egyszerűeket alkalmazza, azonban ennek hátránya nem érzékelhető, ugyanis a megszokott technikák lendületes munkavégzési folyamatot biztosítanak a dolgozók részére. A vállalat kalkulációit egy jóváhagyási kérelem keretén belül készíti el, Microsoft Office Excel függvények segítségével. Jómagam viszont a szakirodalomban bemutatott képletekkel vezettem végig a számításokat, kiemelve azokat a vállalat specifikus eljárásokat, amelyeket a GE-nél is alkalmaznak. Az elemzési módszerek eredményei arra utalnak, hogy a bemutatott projekt be fogja váltani a hozzá fűzött reményeket.
A szívócső pattintó gép 2014. július 1-je óta járul hozzá a termeléshez. Javaslatot tennék még egy daraboló gép beszerzésére a teljesítmény fokozása és a kézzel történő darabolás balesetveszélyének elkerülése érdekében. Fontos, hogy a vállalat a további beruházási lehetőségeit kihasználja, hiszen a projektek megvalósítása által biztosítja folyamatos fejlődését.
Úgy gondolom, hogy a cég kiváló lehetőséget nyújtott a projektmenedzsment gyakorlati megvalósulásának megismeréséhez, amely által a beruházás gazdaságosságára vonatkozó számításaimat is el tudtam végezni.



